100cc इंजन वाली बाइक की कीमत 65 हजार; बुकिंग आज से, डिलिवरी मई में शुरू होगी
Honda Motorcycle and Scooter India Launch Cheapest Bike Honda Shine 100cc In India. होंडा मोटरसाइकिल एंड स्कूटर इंडिया (HMSI) ने आज (बुधवार, 15 मार्च) को अपनी सबसे सस्ती बाइक शाइन 100cc लॉन्च कर दी है।
होंडा मोटरसाइकिल एंड स्कूटर इंडिया (HMSI) ने आज (बुधवार, 15 मार्च) को अपनी सबसे सस्ती बाइक शाइन 100cc लॉन्च की। ये बाइक देश में सबसे ज्यादा बिकने वाली हीरो स्पलेंडर, HF डीलक्स और बजाज प्लेटिना को कॉम्पिटिशन देगी।
ये बाइक कंपनी की पॉपुलर होंडा शाइन 125cc का छोटा वर्जन है। इसकी शुरुआती कीमत 64,900 रुपए (एक्स-शोरूम, मुंबई) रखी गई है। ऑल न्यू होंडा शाइन की बुकिंग आज से शुरू हो गई है। बाइक की डिलीवरी मई-2023 में शुरू होगी। ये पांच कलर स्कीम में उपलब्ध होगी।
बेहतर माइलेज देने का कंपनी का दावा
शाइन 100 में बिल्कुल नया एयर-कूल्ड, 99.7cc, सिंगल-सिलेंडर इंजन दिया गया है। इंजन को 4-स्पीड कॉन्सटेंट मेश गियरबॉक्स से जोड़ा गया है। कंपनी का दावा है कि नया फ्यूल-इंजेक्टेड 100cc इंजन बेहतर माइलेज देने में सक्षम है। रिपेयरिंग के काम को आसान बनाने के लिए इसमें इंजन के बाहर एक फ्यूल पंप दिया है। इसमें एक सोलनॉइड स्टार्टर भी दिया है जो किसी भी तापमान में बाइक स्टार्ट करने में मदद करता है।
E20 फ्यूल पर भी चलेगी नई शाइन
ऑल न्यू शाइन E20 फ्यूल पर भी चल सकेगी। वहीं इसमें हैलोजन हेडलाइट, साइड-स्टैंड इनहिबिटर, कंबाइन्ड ब्रेकिंग सिस्टम दिया गया है। यह 5 कलर ऑप्शन- ब्लैक बेस के साथ रेड, ब्लू, ग्रीन, गोल्ड और ग्रे स्ट्राइप्स में उपलब्ध है। इसका 1245 मिमी का व्हीलबेस है। सीट की ऊंचाई 786 मिमी और 168 मिमी ग्राउंड क्लियरेंस है।
हीरो की बाइक्स से होगी होंडा शाइन की टक्कर
होंडा शाइन 100 की टक्कर हीरो मोटोकॉर्प की बाइक्स से होगी। इस सेगमेंट में हीरो के चार प्रोडक्ट हैं। एचएफ 100, एचएफ डीलक्स, स्पलेंडर+ और स्पलेंडर+ एक्सटीईसी। इनकी कीमत 54,962 रुपए और 75,840 रुपए के बीच है। बजाज की इस सेगमेंट में केवल प्लेटिना 100 है, जिसकी कीमत 67,475 रुपए है। 64,900 रुपए की शुरुआती कीमत के साथ, होंडा शाइन 100 भारत में 100cc स्पेस में पैक के ठीक बीच में बैठती है।
होंडा की ग्रामीण क्षेत्रों में केवल 3.5% हिस्सेदारी
बेसिक 100 सीसी बाइक सेगमेंट का देश में कुल बाइक बिक्री का लगभग एक-तिहाई हिस्सा है। ऐसे में नई शाइन 100 भारत में जापानी कंपनी के लिए एक बेहतरीन प्रोडक्ट साबित हो सकता है। वर्तमान में, होंडा की ग्रामीण क्षेत्रों में केवल 3.5% हिस्सेदारी है। कंपनी का नए शाइन 100 के साथ, इसे बढ़ाने का लक्ष्य होगा। नए शाइन 100 का अगले महीने से प्रोडक्शन शुरू हो जाएगा और डिलीवरी मई 2023 में शुरू होने वाली है।
जल्द आएगी होंडा की ईवी 
पिछले साल कंपनी ने EICMA 2022 में अपने इलेक्ट्रिक स्कूटर - EM1 e को पेश किया था। यह यूरोपीय बाजार के लिए ऑटो मेकर की ओर से पहला इलेक्ट्रिक टू-व्हीलर है। कंपनी के मुताबिक स्कूटर को अगले साल गर्मियों में लॉन्च किया जाएगा। होंडा अगले दो वर्षों में वैश्विक स्तर पर अधिक इलेक्ट्रिक बाइक पेश करने की भी योजना बना रही है।
डिजाइन: विपुल किशोर शर्मा